Rafmagnslaust er víða á Norðurlandi og á einhverjum stöðum hefur verið rafmagnslaust að mestu síðan í gærmorgun . Á öðrum stöðum hefur rafmagn verið að detta út og koma inn til skiptis . Meðal annars á Húsavík sem er eins og stefnuljós þar sem rafmagn er afar óstöðugt , að sögn starfsmanns hjá Rarik sem blaðamaður ræddi við í morgun . Bakkalína hefur dottið út reglulega þannig að ekki hefur verið hægt að keyra rafmagn þaðan til Húsavíkur . Starfsmenn Rarik á Norðurlandi hafa staðið í ströngu í alla nótt en þar hefur gengið brösuglega að halda rafmagni inni og afar erfitt að sinna viðgerðum vegna óveðurs og ófærðar . Að sögn varðstjóra í lögreglunni á Akureyri eru viðbragðsaðilar að störfum allt í kringum Akureyri , ekki síst vegna stöðunnar á rafmagni þar sem verið er að reyna að laga staura og línur í aftakaveðri . Vestur-Húnavatnssýsla , allt frá Borðeyri og Hrútafirði , er rafmagnslaus en rafmagn er á Blönduósi og víðast hvar í Austur-Húnavatnssýslu . Rafmagn er skammtað á Sauðárkróki en rafmagn er á víðast hvar annars staðar í Skagafirðinum . Rafmagnslaust er á Siglufirði og Ólafsfirði en Ólafsfjarðarlína er brotin við Svarfaðardalsá og ekki búist við að hægt verði að gera við fyrr en síðar í dag . Vegna krapavandamála í Skeiðsfossi er ekki heldur hægt að reka svæðið þaðan . Rafmagnsbilun er í Hörgársveit í Hörgárdal og Öxnadal , ekki hefur verið hægt að finna bilun vegna veðurs . Fyrir stuttu datt út rafmagn á Árskógssandi og Grenivík og Tjörnesið er án rafmagns . Rafmagn er á Kópaskeri en það er keyrt með díselstöðvum og skerðing er á rafmagni á Raufarhöfn og Þórshöfn . Rafmagnslaust er í Öxarfirði og beggja vegna Sléttunnar , það er fyrir norðan Kópasker og austan við Raufarhöfn .